Кажи мени, душо красна!
Јован Илић

Кажи мени, душо красна!
Кажи мени, душо красна!
Гдје си расла? гдје л' су твоји двори?
Да л' на небу, ил' у чарној гори?
Те си тако дивна, милостасна?

О кажи ми, зв'јездо јасна!
Да л' и тамо огњем срце гори?
Да л' и тамо чуда ова твори
Мила твоја р'јечца слаткогласна?

Ил' си анђȏ, ил' бијела вила,
Немој лутат по свијету сама,
Ходи к мени, голубице мила!

Зли су људи, а зли обичаји,
Спопашће их тама и помама,
Ухватиће тебе у потаји.

1848

Извор 
 Ракитић Слободан, Антологија поезије српског романтизма, Београд: СКЗ 2011, стр 243

Јован Илић